Pas jou geld op en bly veilig | Netwerk24
Pas jou geld op en bly veilig
'n Man is sy Kersbonus kwyt nadat boewe hom 'n rat voor die oë gedraai het.
Die slagoffer het Saterdagoggend in Lady Greystraat naby Clicks gestap toe twee mans verby hom loop. Een het 'n plastieksak laat val wat gelyk het asof dit vol geld was. Die ander man was vinnig by die sak, het dit opgetel en in die slagoffer se sak gedruk. Die man het gesê hulle moet die geld deel. Hy het verder aan die slagoffer gesê dat daar R12 000 in die sak is, en daarom moet hy R3 000 aan hom gee en hulle kan die geld dan deel.
Die slagoffer het slegs R1 600 in sy besit gehad en het vir die verdagte gesê hy moet die res van die geld by die bank gaan trek. Die slagoffer het met die geld teruggekeer, dit aan die verdagte gegee en die sak "geld" by die verdagte gekry. Die verdagte het ook gesê hy moet sy selfoon as sekerheid gee en dat hulle dan kort daarna by 'n kitskosrestaurant sal ontmoet waar die geld verdeel sal word.
Die verdagte is met die slagoffer se R3 000 en selfoon weg terwyl hy gedink het hy het sy geld verdubbel. Hy kon egter nie sy nuuskierigheid bedwing nie en het die sak oopgemaak, net om 'n enkele R10-noot daarin te vind. Die res was opgesnyde stukke koerantpapier.
Die verdagte is nie weer gesien nie.. OTM-skelms is steeds besig om niksvermoedende mense by OTM's te verneuk. In die jongste voorval is 'n Nederlandse toeris by 'n ABSA-OTM by Vineyard Spar van R7 700 beroof.